KA fékk Aftureldingu í heimsókn í 12. umferð Olís-deildar karla í KA-heimilið á Akureyri í kvöld . Afturelding ósigrað í fjórum leikjum í röð þegar kom að leiknum á meðan KA var án sigurs í þremur leikjum í röð . Þar af var einmitt innbyrðis viðureign þessara liða í Coca-Cola bikarnum þann 20. nóvember síðastliðinn . Mikið jafnræði var með liðunum í fyrri hálfleik og var leikurinn raunar jafn á öllum tölum . Afturelding leiddi þó með einu marki í leikhléi , 11 - 12 , eftir að hafa skorað tvö mörk á síðustu mínútu fyrri hálfleiks . Gestirnir byrjuðu síðari hálfleik af miklum krafti og náðu að búa sér til fimm marka forystu , 12 - 17 , snemma í síðari hálfleik og voru heimamenn í miklum vandræðum í sóknarleiknum á þessum fyrstu tíu mínútum síðari hálfleiks . Í kjölfarið tóku þjálfarar KA leikhlé sem hafði góð áhrif á liðið því KA tókst að minnka muninn niður í eitt mark á mjög skömmum tíma . Lokamínúturnar æsispennandi og náðu heimamenn meðal annars forystunni þegar tíu mínútur lifðu leiks og voru enn marki yfir þegar fimm mínútur voru eftir . Gestirnir reyndust hins vegar sterkari á lokamínútunum og unnu að lokum þriggja marka sigur , 25 - 28 . Leikurinn var hnífjafn og réðust úrslitin á síðustu tveimur mínútum leiksins . Á þeim kafla varði Arnór Freyr Stefánsson mikilvæg skot í marki Aftureldingar og Mosfellingar nýttu sín skot í kjölfarið . Því fór sem fór . Guðmundur Árni Ólafsson var markahæstur á vellinum með 10 mörk . Jovan Kukobat varði engu að síður nokkrum sinnum frá Guðmundi úr góðum færum en Guðmundur lét það ekki á sig fá og hélt áfram að taka færin sín . Skoraði mikilvæg mörk á lokamínútunum . Jovan var besti maður KA , varði fjórtán skot og þar af eitt vítakast . Hornamaðurinn Dagur Gautason sömuleiðis góður , stal fullt af boltum og nýtti öll sín færi . Hvað gekk illa ? Heimamenn voru í vandræðum með skotin utan af velli . Patrekur Stefánsson 2/8 og Sigþór Gunnar Jónsson 2/7 utan af velli . Hvað er næst ? KA-menn heimsækja ósigrað lið Hauka að Ásvöllum á meðan Afturelding fær Stjörnuna í heimsókn . Einar Andri : Þurftum að hafa mikið fyrr þessu „ Ég er gríðarlega ánægður með sigurinn . Við þurftum að hafa mikið fyrir þessu , “ voru fyrstu viðbrögð Einars Andra Einarssonar , þjálfara Aftureldingar , í leikslok . „ Við vorum komnir í ágæta stöðu í byrjun seinni hálfleiks en gerum fáranleg mistök sem koma þeim inn í leikinn og eftir það var þetta bara stál í stál . Við náðum að standa það af okkur í lokin . “ „ KA er með frábært lið og gríðarlega vel skipulagt af Jonna og Stebba . Stemningin sem myndast hérna er frábær og þetta er einn af fáu alvöru útivöllum á landinu . Það er rosalega gaman að koma hingað , “ sagði Einar Andri . Greint var frá því í vikunni að Einar Andri muni hætta þjálfun Aftureldingar þegar yfirstandandi leiktíð . Einar Andri hefur ekki áhyggjur af því að þær fréttir trufli leikmannahóp sinn . „ Ég held að það hafi bara góð áhrif . Ég held að strákunum sé alveg sama . Við erum búnir að vinna saman lengi og menn vissu alveg að þetta gæti orðið staðan . Ég er búinn að vera lengi í Mosfellsbænum og allt hefur sinn tíma . Nú er það mitt og strákanna að klára tímabilið með stæl , “ segir Einar Andri . Stefán : Þetta svíður „ Þetta svíður . Við ætluðum okkur að vinna þennan leik og vorum klárlega í stöðu til að vinna hann . Við náðum ekki að stoppa þá síðustu mínúturnar . Ég er stoltur af strákunum hvernig þeir spiluðu leikinn og það vantaði ekki mikið upp á í dag , “ sagði Stefán Árnason , annar af þjálfurum KA í leikslok . „ Þetta var stál í stál og þeir náðu að enda allar sínar sóknir með marki á lokamínútunum . Það er stóri munurinn í þessu . “ KA-liðið steinlá á heimavelli í síðustu umferð þar sem Akureyrarliðið tapaði með 10 marka mun fyrir ÍBV . Frammistaðan í dag var talsvert betri . „ Þetta var mikil bæting frá síðasta leik og mér fannst leikmennirnir mínir sýna úr hverju þeir eru gerðir . Við megum ekki gleyma því að við vorum að spila við frábært lið . Afturelding eru frábærir í sókn og frábærir í vörn . Við komum til baka eftir að hafa lent fimm mörkum undir . Það segir svolítið um andann í okkar liði , “ segir Stefán .